**Predkladacia správa**

Návrh rozpočtu Sociálnej poisťovne na rok 2018 a rozpočtový výhľad na roky 2019 a 2020 (ďalej len „návrh rozpočtu na rok 2018“) sa predkladá na rokovanie Národnej rady Slovenskej republiky v súlade s § 122 ods. 4 písm. c) bod 2. zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) účinných k termínu spracovávania materiálu .

Návrh rozpočtu na rok 2018 zohľadňuje skutočné výsledky hospodárenia Sociálnej poisťovne v roku 2016, v mesiacoch január až august 2017 a predpoklad ich vývoja do konca roka 2017, vplyv makroekonomických ukazovateľov zverejnených Inštitútom finančnej politiky Ministerstva financií Slovenskej republiky 21. septembra 2017 a Ministerstvom financií Slovenskej republiky navrhované limity príjmov a výdavkov Sociálnej poisťovne.

Zároveň je v ňom premietnutý finančný dopad vládneho návrhu zákona, ktorým sa mení a dopĺňa zákon o sociálnom poistení s účinnosťou od 1. januára 2018:

zjednotenie hraníc uplatňovaných v rámci konania o predpísaní poistného a penále a zavedenie hranice, od ktorej sa budú vymáhať preplatky na dávkach. Zvýšenie sumy úhrnu dlžného poistného, kedy Sociálna poisťovňa nepredpíše poistné/penále z doterajších 3,32 eur na 5 eur. Sociálna poisťovňa bude vymáhať preplatky na dávkach, ktoré sú minimálne vo výške 5 eur;

dôchodkové dávky sa od roku 2018 do roku 2021 budú zvyšovať o percento medziročného rastu spotrebiteľských cien za domácnosti dôchodcov, najmenej však o pevnú sumu určenú ako 2 % z priemernej sumy príslušného druhu dôchodku;

úrazové dávky sa v rokoch 2018 až 2021 zvyšujú o 2 % (minimálne valorizačné percento na zvyšovanie úrazových dávok);

zjednotenie podmienok nároku na dávku v nezamestnanosti pre všetkých poistencov, ktorí platili poistné na poistenie v nezamestnanosti (najmenej dva roky v posledných štyroch rokoch pred zaradením do evidencie uchádzačov o zamestnanie) a zjednotenie dĺžky podporného obdobia v nezamestnanosti pre všetkých poistencov na 6 mesiacov;

návrh opatrenia Ministerstva práce, sociálnych vecí a rodiny Slovenskej republiky o úprave dôchodkového veku a referenčného veku pre rok 2018 – dôchodkový vek sa zvyšuje o 63 dní, dôchodkový vek na kalendárny rok 2018 je 62 rokov a 139 dní. Referenčný vek na kalendárny rok 2018 je 62 rokov;

úprava možnosti použitia finančných prostriedkov základných fondov, v ktorých sa vykazuje prebytok finančných prostriedkov, na poskytnutie finančnej výpomoci do iného základného fondu, v ktorom nie je dostatok finančných prostriedkov na dávky, aj po 31. decembri 2017.

Do príjmov Sociálnej poisťovne bol zapracovaný transfer zo štátneho rozpočtu Slovenskej republiky (ŠR SR):

|  |  |  |  |  |
| --- | --- | --- | --- | --- |
|  |  |  |  | v tis. Eur |
| Ukazovateľ | Očakávaná skutočnosť rok 2017 | Rok 2018 | Rok 2019 | Rok 2020 |
| Transfer zo ŠR SR | 410 000 | 255 392 | 117 658 | 0 |

Z hľadiska **celkového hospodárenia Sociálnej poisťovne** je možné očakávať v rokoch 2017 až 2020 výsledky:

|  |  |  |  |  |  |
| --- | --- | --- | --- | --- | --- |
|  |  |  |  |  | v tis. Eur |
| Ukazovateľ | Príjmy celkom | Príjmy v bežnom roku | Výdavky (náklady) | Bilančný rozdiel v bežnom roku | Bilančný rozdiel celkom |
| Očakávaná skutočnosť rok 2017 | 8 217 561 | 7 688 453 | 7 702 534 | -14 081 | 515 027 |
| Návrh rozpočtu na rok 2018 | 8 512 237 | 7 997 210 | 7 989 682 | 7 528 | 522 555 |
| Rozpočtový výhľad rok |   |   |   |   |   |
| 2019 | 8 799 438 | 8 276 883 | 8 268 057 | 8 826 | 531 381 |
| 2020 | 9 151 186 | 8 619 805 | 8 565 167 | 54 638 | 586 019 |

Hospodárenie Sociálnej poisťovne bude v rokoch 2017 až 2020 ovplyvňovať deficitné hospodárenie v dôchodkovom poistení. Deficit bude Sociálna poisťovňa riešiť v zmysle § 167 ods. 1 zákona o sociálnom poistení z rezervného fondu solidarity a aj z vnútorných zdrojov na základe rozhodovania generálneho riaditeľa Sociálnej poisťovne o presúvaní finančných prostriedkov medzi základnými fondmi v prípade ich nedostatku v niektorom fonde.

Dôchodkové dávky sa od roku 2018 budú zvyšovať o percento medziročného rastu spotrebiteľských cien za domácnosti dôchodcov, najmenej však o pevnú sumu určenú ako 2 % z priemernej sumy príslušného druhu dôchodku. Výdavky na zvýšenie dôchodkov na roky 2018 až 2020 sa rozpočtujú:

|  |  |  |  |
| --- | --- | --- | --- |
| Text | Rok 2018 | Rok 2019 | Rok 2020 |
| Zvýšenie od 1.1.o min.2 % sumy (v%) | 0,8 | 2,0 | 1,8 |
| Výdavky na zvýšenie dôchodkov (v tis. Eur) | 141 356 | 156 176 | 166 224 |

Úrazové dávky sa od roku 2018 zvyšujú o 2 % na základe vládneho návrhu zákona, ktorým sa ustanovuje minimálne valorizačné percento na zvyšovanie úrazových dávok. Výdavky na valorizáciu úrazových dávok v rokoch 2018 až 2020 sa v jednotlivých rokoch rozpočtujú:

|  |  |  |  |
| --- | --- | --- | --- |
| Text | Rok 2018 | Rok 2019 | Rok 2020 |
| Výdavky na zvýšenie úrazových dávok(v tis. Eur) | 597 | 646 | 684 |

Jednotlivé ukazovatele sú detailnejšie zdôvodnené priamo v materiáli.